Robert Duvall
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske skuespillere
Robert Duvall er en filmskuespiller, teaterskuespiller og regissør fra USA. Han er utdannet innen drama og har vært en ledende aktør i amerikansk film siden 1960-årene med en lang rekke fremragende biroller og hovedroller.
Duvall studerte skuespill sammen med Dustin Hoffman under instruktøren Sanford Meisner i New York på 1950-tallet, og etter en liten gjesterolle i Somebody Up There Likes Me (1956) fikk han sin filmdebut som den mentalt tilbakestående Boo Radley i To Kill a Mocking Bird (Drep ikke en sangfugl, 1962), etterfulgt av biroller i The Chase (Det hete døgnet, 1966) og Bullitt (1968).Han fikk et stort gjennombrudd som mafiabossen Don Corleones adoptivsønn og rådgiver Tom Hagen i The Godfather (Gudfaren, 1972), og samarbeidet med regissøren Francis Ford Coppola igjen i The Conversation (Avlyttingen, 1974) og i krigsdramaet Apocalypse Now! (Apokalypse nå!, 1979).Duvall har siden gjort fine roller i et stort antall filmer som Tender Mercies (Sangen om livet, 1983) som han vant Oscar-pris for, Colors (1988), Falling Down (1993), Sling Blade (1996), A Civil Action (1998), Open Range (2003) og The Road (2009). I TV-serien Lonesome Dove (1989), basert på Larry McMurtrys Pulitzer-vinnende westernroman ved samme navn, gjorde Duvall en minneverdig rolle som Augustus McCall, en aldrende Texas-ranger med et stort hjerte.Som regissør står Duvall bak filmer som The Apostle (1997) og Assassination Tango (2002). Han er blitt Oscar-nominert som skuespiller i filmene The Godfather, Apocalypse Now!, The Great Santini (Sin egen fiende, 1979), Tender Mercies, The Apostle, A Civil Action og The Judge (2014). Les mer i Store norske leksikon Film i USA